Αλλαγές στον τρόπο πληρωμής των εργαζόμενων που απασχολούνται με συμβάσεις μερικής απασχόλησης φέρνει η κυβέρνηση.

Όπως αποκάλυψε μιλώντας στο κεντρικό δελτίο ειδήσεων του STAR ο υπουργός Εργασίας Γιάννης Βρούτσης, στο αναπτυξιακό νομοσχέδιο που θα έρθει στη Βουλή πρόκειται «να ενσωματώσουμε κρίσιμη διάταξη που θα προστατεύει τους εργαζόμενους που βρίσκονται σε καθεστώς μερικής απασχόλησης ή εκ περιτροπής αυξάνοντας το κόστος, δηλαδή τον μισθό υπέρ του εργαζομένου στις ώρες τις επιπλέον πέραν της συμφωνηθείσας».

«Για κάθε επιπλέον ώρα θα υπάρχει επιπλέον επιβάρυνση στον εργοδότη με ποσοστιαία προσαύξηση του ωρομισθίου» διευκρίνισε.

Όπως ανέφερε, η προσαύξηση θα φτάνει το 10% και έτσι θα συμφέρει τελικά τον εργοδότη να μετατρέψει τη σύμβαση σε πλήρους απασχόλησης, αφού τελικά θα έχει το ίδιο κόστος με την part time.

Το μέτρο εντάσσεται στα μέτρα που φέρνει το υπουργείο Εργασίας όταν διαπίστωσε την εκτόξευση της μερικής απασχόλησης που καταγράφεται στην Εργάνη.